ROZHODNUTIE KOMISIE
zo 14. októbra 2004
o zoznamoch programov eradikácie a monitorovania ochorení zvierat a programov kontrol zameraných na prevenciu zoonóz, ktoré sú v roku 2005 oprávnené získať finančný príspevok Spoločenstva
(oznámené pod číslom K(2004) 4010)
(2004/695/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), najmä na jeho článok 24 ods. 5 a článok 32,
keďže:
(1)
Niektoré členské štáty predložili Komisii programy eradikácie a monitorovania ochorení zvierat, pre ktoré chcú získať finančný príspevok Spoločenstva.
(2)
V súlade s nariadením Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (2), sa majú programy eradikácie a monitorovania ochorení zvierat financovať v rámci záručnej sekcie Európskeho poľnohospodárskeho usmerňovacieho a záručného fondu. Na účely finančnej kontroly sa budú uplatňovať články 8 a 9 uvedeného nariadenia.
(3)
Pri vypracovaní zoznamu programov eradikácie a monitorovania ochorení zvierat, ktoré sú v roku 2005 oprávnené získať finančný príspevok Spoločenstva, a navrhovaných percentuálnych sadzieb a čiastok príspevku na každý program, je potrebné zohľadniť záujem Spoločenstva o každý program, ako aj objem dostupných finančných prostriedkov.
(4)
Pri vypracovaní zoznamu programov kontrol zameraných na prevenciu zoonóz, ktoré sú v roku 2005 oprávnené získať finančný príspevok Spoločenstva, a navrhovaných percentuálnych sadzieb a čiastok príspevku na každý program, je potrebné zohľadniť záujem Spoločenstva o každý program, jeho súlad s technickými ustanoveniami príslušných veterinárnych právnych predpisov Spoločenstva, ako aj objem dostupných finančných prostriedkov.
(5)
Komisia posúdila každý z predložených programov z veterinárneho, ako aj finančného hľadiska a súhlasí so zaradením týchto programov do zoznamov programov, ktoré sú v roku 2005 oprávnené získať finančný príspevok Spoločenstva.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Programy eradikácie a monitorovania ochorení zvierat uvedené v prílohe I sú v roku 2005 oprávnené získať finančný príspevok Spoločenstva.
2. Navrhovaná percentuálna sadzba a čiastka finančného príspevku Spoločenstva pre každý program uvedený v odseku 1 je stanovená v prílohe I.
Článok 2
1. Programy kontrol zameraných na prevenciu zoonóz uvedené v prílohe II sú v roku 2005 oprávnené získať finančný príspevok Spoločenstva.
2. Navrhovaná percentuálna sadzba a čiastka finančného príspevku Spoločenstva pre každý program uvedený v odseku 1 je stanovená v prílohe II.
Článok 3
Toto rozhodnutie je adresované členským štátom.
V Bruseli 14. októbra 2004